Ακούς; Εχθές το βράδυ, δέκα η ώρα, έφαγα τηγανητές πατάτες, τηγανητά καλαμάρια, τηγανητές γαρίδες και τηγανητά μπαρμπούνια. Τα συνόδευσα με λίγη φάβα που είχανε πάνω καραμελωμένο κρεμμύδι. Μετά ήθελα όμως κάτι γλυκό. Κι έφαγα έναν μπακλαβά με σαντιγύ από πάνω και μισή σοκολατίνα. Μία η ώρα υπέφερα. Δεινοπάθησα. Σηκώνομαι πάνω λέω, σε παρακαλώ Θεέ μου, κάνε μου τη χάρη, να χωνέψω. Το πίστεψα. Λέω τώρα ό,τι κόπηκε με γειά του. Μέχρι εδώ ήτανε. Εγώ χαιρετάω. Αυτό. Αυτό ήτανε. Πόνο; Καούρα; Κατά τις τρεις η ώρα, λέω Παναγία μου σε ικετεύω τώρα. Σε παρακαλώ. Κάνε μου αυτή τη χάρη. Να χωνέψω μόνο. Και δεν ξανατρώω βράδυ… ποτέ. Τι να σου πω; Και δεν ξαναμαλώνω και με κανένανε. Δεν ξαναβρίζω. Τέλος. Αυτό, σου δίνω το λόγο μου κι εσύ κάνε με να χωνέψω. Τέσσερις η ώρα ήμουνα περδίκι. Ευχαριστώ πάρα πολύ λέω. Φχαριστώ. Και ό,τι είπαμε. Σηκώνομαι το πρωί, κατά τις δέκα, πέφτω πάνω σε ένα τραπεζάκι, που το ‘χα αφήσει εγώ η ίδια στη μέση, κι αρχίζω (πάει να βρίσει και το σώνει) της γης τον άξονα πρωί πρωί ρε μια (ακατάληπτη βρισιά) και κάτι άλλο λόγια που βρέθηκαν πρόχειρα στο μυαλό μου… (παύση, σκέφτεται) και πρώτη μου δουλειά με τον καφέ, να τελειώσω τη σοκολατίνα, κι ένα μιλφέι που περίσσεψε… Δεν είναι, αυτά είναι, ξέρεις τι γίνεται; Άμα τα φας το πρωί δεν υπάρχει πρόβλημα. Το βράδυ σε δυσκολεύει